Bristol
        
         (britisk adelstittel)
Store norske leksikon,Historie,Historiske hjelpevitenskaper,Adelsvesen
Bristol, britisk earl- og marquesstittel, som har vært båret av overhodene for slektene Digby og Hervey.
John Digby (1580–1653) ble earl of Bristol i 1622. Denne slekten døde ut i 1698 med hans sønnesønn John Digby, tredje earl of Bristol.Slekten Hervey stammer fra Sir Thomas Hervey (død 1694). Hans sønn John Hervey (1665–1751) fikk tittelen earl of Bristol i 1710. Hans sønnesønn, den fjerde earl, Frederick Augustus Hervey (1730–1803), var biskop av Derry. Han oppførte familieresidensen Ickworth House i Suffolk og et like flott hus på sine gods i Irland. Sønnen Frederick William Hervey (1769–1859) fikk i 1826 tittelen marquess of Bristol.Den nåværende tittelinnehaver er Frederick William Augustus Hervey (født 1979), som er den åttende marquess og tolvte earl. Siden han arvet titlene i 1999 har han ligget i tvist med de nåværende eiere av Ickworth House, National Trust, om retten til å bebo en del av slottet som i dag brukes som hotell. Les mer i Store norske leksikon adel